Luna trecută a fost a doua cea mai caldă lună aprilie de când există date meteo complete, iar la 16 stații meteo au fost stabilite noi recorduri absolute de temperatură pentru luna a patra. La Focșani au fost +32,5 °C, fiind egalat un record de la 1899, arată caracterizarea climatologică publicată de ANM.
Temperatura medie lunară a aerului pe țară din aprilie 2024 a avut valoarea de 13,9 °C. Astfel, aprilie 2024 a fost a doua cea mai caldă lună din intervalul 1901 – 2024. Cea mai caldă lună aprilie din România s-a înregistrat în 2018, aceasta având o temperatură medie pe țară de 15,2 °C, arată datele ANM.
Temperatura medie a lunii aprilie 2024 a avut valori cuprinse între -0,6 °C, la stația meteorologică Vârfu Omu și 15,8 °C, la stațiile meteorologice Buzău și Galați.
Temperatura maximă lunară din aprilie 2024, înregistrată la stațiile meteorologice din rețeaua Administrației Naționale de Meteorologie, a fost de 33,7 °C, la Bechet (jud. Dolj), în ziua de 15 aprilie.
Temperatura minimă lunară, -10,8 °C, s-a înregistrat la stația meteorologică Vf. Omu, pe 19 aprilie 2024.
- A fost cea mai fierbinte lună aprilie înregistrată până acum. A 11-a lună consecutivă cu temperaturi-record în lume
Abaterea temperaturii medii a aerului din luna aprilie 2024 față de mediana intervalului de referință standard (1991 - 2020) a fost pozitivă în toată țara și a avut valori peste 2 °C la aproape toate stațiile meteorologice din România.
Valoarea maximă, 4,9 °C, s-a înregistrat la Mahmudia (jud. Tulcea), iar cea minimă, 1,6 °C, la stația meteo Bozovici (jud. Caraș-Severin).
În luna aprilie 2024 a fost egalată sau depășită temperatura maximă absolută lunară, la 16 stații meteorologice. La Focșani a fost egalat recordul stabilit acum 125 de ani, pe data de 21 aprilie 1899.
La Tecuci a fost depășit un record absolut de la 1922, iar la Drăgășani, unul de la 1934. Au fost cazuri în care recordul absolut a fost depășit cu 1,6 C.
Cele mai calde luni aprilie din ultimii 60 de ani în România au fost în 2018, 2024, 2000 și 1989. Cele mai reci luni aprilie au fost în 1997, 1965, 1982 și 1974.